Nationalpartiets formand, Kashif Ahmad, har valgt at vinke farvel til partiet, som han selv var med til at starte, og i stedet slutte sig til Alternativet.

Det oplyser Nationalpartiet på Facebook.

- Siden 2014 har vi fulgt Alternativet og arbejdet godt sammen, og jeg har stor respekt for deres arbejde, ærlighed og mod i dansk politik. Derfor har jeg valgt at tilslutte mig dem, udtaler Kashif Ahmad om sit skifte.

På et ekstraordinært opstillingsmøde i Københavns Storkreds den 4. februar vil Kashif Ahmad - der mener, at der er behov for en ny politisk kultur - forsøge at blive valgt som folketingskandidat for partiet.

- Jeg glæder mig til at være en aktiv del af Alternativet og håber, at jeg får medlemmernes opbakning til at kunne blive valgt som kandidat til det kommende Folketingsvalg, udtaler han.

Fortsætter med ny formand

Tilbage i Nationalpartiet sætter Asif Ahmad sig nu i formandsstolen.

Asif Ahmad - der er bror til Kashif Ahmad - var før det partiets næstformand, og han var også med til at stifte partiet i 2014.

Han udtaler, at han er glad for, at Kashif Ahmad har valgt at slutte sig til Alternativet.

- Dem har vi siden vores start haft et godt samarbejde med, og vi støtter dem også til det kommende valg. Samtidig mener vi stadig, at Nationalpartiet er en vigtig stemme i dansk politik, og derfor fortsætter vi også med at kæmpe for at få vores vælgererklæringer i hus, siger han.

Nationalpartiet fik i 2016 afvist 20.695 vælgererklæringer fra det daværende Social- og Indenrigsministerium, fordi erklæringerne var forældede.

Kashif Ahmad beskrev det dengang for en "demokratisk skandale" og "chikane uden lige". Ministeriets valgkonsulent, Christine Boeskov, derimod kaldte beskyldningerne "grove og helt uden hold i virkeligheden".